**ΑΝΑΚΟΙΝΩΣΗ ΡΥΘΜΙΖΟΜΕΝΗΣ ΠΛΗΡΟΦΟΡΙΑΣ**

Γνωστοποίηση για μεταβολή ποσοστού μετόχων σε επίπεδο δικαιωμάτων ψήφου

Μαρούσι 23.5.2017

Η ΕΛΛΗΝΙΚΑ ΠΕΤΡΕΛΑΙΑ Α.Ε. (ο Εκδότης), σύμφωνα με τις διατάξεις του Ν.3556/2007, την απόφαση 1/434/03.07.2007 και την εγκύκλιο με αριθμό 33/2007 της Επιτροπής Κεφαλαιαγοράς, όπως ισχύουν, καθώς και των παραληφθέντων την 22α Μαΐου 2017 εντύπων γνωστοποίησης TR-1 των (α) Θεοδώρου Αχιλλέα Βάρδα, Φώτιου Αντωνάτου, Δημητρίου Πολίτη και Αικατερίνης Μαρίας Καρατζά, ως  πληρεξουσίων της μετόχου PANEUROPEAN Oil and Industrial Holdings S.A., (β) της εταιρείας POIH Investments Limited, η οποία κατέχει το 100% των μετοχών της μετόχου PANEUROPEAN Oil and Industrial Holdings S.A. ενημερώνει το επενδυτικό κοινό ότι το έμμεσο ποσοστό των ανωτέρω πληρεξουσίων υπερέβη το 1/3 των δικαιωμάτων ψήφου στον Εκδότη.

Ειδικότερα, την 22.5.2017 διαθέτουν έμμεσα 138.976.755 δικαιώματα ψήφου στην
Εταιρεία (ήτοι ποσοστό 45,47 % των συνολικών δικαιωμάτων ψήφου), αφού η μέτοχος, PANEUROPEAN Oil and Industrial Holdings S.A. χορήγησε την 18.5.2017 πληρεξούσιο στους κ.κ. Θεόδωρο Αχιλλέα Βάρδα (ο οποίος διαθέτει άμεσα 5.396 δικαιώματα ψήφου στην Εταιρεία), Φώτιο Αντωνάτο, Δημήτριο Πολίτη και την κα. Αικατερίνη Μαρία Καρατζά προκειμένου να ασκήσουν τα δικαιώματα συμμετοχής 138.976.755 μετοχών του Εκδότη , των οποίων είναι κύριος η μέτοχος PANEUROPEAN Oil and Industrial Holdings S.A., στην Τακτική Γενική Συνέλευση των μετόχων του Εκδότη, η οποία θα πραγματοποιηθεί την Τετάρτη 24.5.2017.

Η ανωτέρω μεταβολή στην άσκηση των δικαιωμάτων ψήφου, αφορά μόνον την Τακτική Γενική Συνέλευση της 24/5/2017 και θα παύσει να ισχύει μετά από αυτή. Όλες οι παραπάνω αλλαγές στα δικαιώματα ψήφου βάσει του πληρεξουσίου ισχύουν και για την τυχόν Επαναληπτική Τακτική Γενική Συνέλευση.